**FM i badminton 4.-5. februar 2023 i Grænsehallerne, Kruså.**

Redaktion: Britta Jensen

Længe glædede jeg mig og så frem til den første weekend i februar. For et år siden var jeg godt nok til stede i hallerne, men undgik nærkontakt og fravalgte aftenfesten. Det var i coronaens skygge.

Nu var der heldigvis igen så godt som normale tilstande, så weekenden skulle nydes i fulde drag med at se en masse god badminton, tage billeder og være med til en forhåbentlig god 3. halvleg.

Man kan vist godt sige, at det nu er blevet en tradition, at FM i badminton bliver afholdt i Grænsehallerne i Kruså. For siden det for første gang blev afviklet der i 2012 har stævnet kun været afholdt 2 andre steder, nemlig i Grøndalscentret i Kbh. i 2013 og 2016 og i Otterup i 2014. Og så kom der lige en Covid19 og spændte ben for det hele, så stævnet måtte aflyses i 2021.

Ved tilmeldingsfristens udløb var der tilmeldt 79 spillere og 85 til aftenfesten, men desværre indløb der afbud pga. sygdom og skader, så der måtte justeres i programmet, men trods dette var det alligevel en tilfredsstillende tilslutning på stævnet som sådan.

Ole bød velkommen kl. 11.00, hvorefter holdkampene blev sat i gang. Ret hurtigt blev der dog også mulighed for at starte nogle af de individuelle kampe, så banerne kunne udnyttes optimalt.

Det er altid en fornøjelse at følge kampene og se den gejst, der udspiller sig. Ingen vil tabe – alle vil vinde.

Det er næsten altid svært at undgå skader ved så stort et stævne, men så vidt jeg ved, var der kun et enkelt uheld med en fod, så den pågældende valgte at udgå.

Aftenfesten er jo noget for sig, og den må ud fra stemningen vist bedømmes som værende lige så god, som den plejer at være med musikken igen leveret af TipTop Duo. Inden dansen blev skudt i gang, blev der som sædvanlig uddelt præmier til vindere af holdturneringen, hvorefter musikken for alvor satte gang i danseskoene. Og der blev danset godt igennem lige til sidste melodi var leveret af de to musikere.

Søndag kl. 10.00 fortsatte stævnet, og ca. kl. 14.00 var sidste kamp spillet færdig og præmieoverrækkelsen havde fundet sted.

Tak til udvalget – Ole, Ernst og Torben – for endnu et godt afviklet stævne. I gør et kæmpe stykke arbejde og får det hele til at gå op alligevel på trods af afbud mm.

Vi ses l i 2023 – haller og musik er booket, så turen går igen til Kruså.